**הלאניקוס איש לסבוס** (ביוונית: Ἑλλάνικος ὁ Λέσβιος, נקרא גם **הלאניקוס איש מיטילנה**, Ἑλλάνικος ὁ Μυτιληναῖος; 490 - סביבות 405 לפסה"נ) היה לוגוגרף (אנ') יווני שפעל במהלך המחצית השנייה של המאה ה-5 לפסה"נ. הוא נולד בעיר מיטילינה שבאי לסבוס, ונחשב כמי שחי עד גיל 85. לפי הלקסיקון הביזנטי סודא (המאה ה-10), הוא התגורר זמן מה בחצרו של אחד ממלכי מוקדון ומת בפרפרנה (אנ'), עיר באיוליס (אנ') ליד פרגמון, מול לסבוס. הוא היה אחד ההיסטוריונים המוקדמים הפוריים ביותר. חיבוריו הרבים, על אף שאבדו כעת, היו משפיעים מאוד. הוא צוטט על ידי מספר סופרים אחרים, אשר שימרו בכך קטעים רבים מחיבוריו.

 פרגמנט של "אטלנטיס" מאת הלאניקוס (פפירוס אוקסירינכוס (אנ') 1084, תחילת המאה ה-2).
הלאניקוס כתב חיבורי כרונולוגיה, גאוגרפיה והיסטוריה, במיוחד בנוגע לאטיקה, שבהם הבחין בין מה שראה כמיתולוגיה יוונית והיסטוריה יוונית. השפעתו על ההיסטוריוגרפיה של אתונה הייתה ניכרת, ונמשכה עד לתקופת ארוטוסתנס (המאה ה-3 לפסה"נ).

הוא התעלה מעל הגבולות המקומיים הצרים של הלוגוגרפים העתיקים יותר, ולא הסתפק רק בחזרה על המסורות שזכו להכרה כללית באמצעות המשוררים. הוא ניסה לתעד את המסורות העדכניות המקומיות, ונעזר ברישומים הלאומיים או הכוהניים המעטים הקיימים.

הוא ניסה להניח את היסודות של כרונולוגיה מדעית, המבוססת בעיקר על רשימת הכוהנות של הרה בארגוס, ובאופן משני על אילנות יוחסין, רשימות נושאי משרות (למשל הארכונים של אתונה), ותאריכים מזרחיים, במקום החישוב העתיק לפי דורות. אבל החומרים שלו לא היו מספיקים ולעתים קרובות הוא נאלץ לפנות לשיטות העתיקות יותר.

מיוחסים לו כ-30 חיבורים, כרונולוגיים, היסטוריים ואפיזודיים. הם כוללים:

* "כוהנות הרה בארגון"*:* אוסף כרונולוגי, מסודר לפי סדר הירושה של בעלות תפקיד זה.
* "קרניאוניקיי" (*Carneonikae)*: רשימה של המנצחים במשחקים הקרניים (הפסטיבל המוזיקלי הראשי בספרטה), כולל ציונים של אירועים ספרותיים.
* "אתיס" (*Atthis):* ההיסטוריה של אטיקה משנת 683 לפסה"נ ועד סוף המלחמה הפלופונסית (404 לפסה"נ), שנזכר אצל ההיסטוריון תוקידידס (א' 97) (המאה ה-5 לפסה"נ), שאומר כי הלאניקוס התייחס לאירועי השנים 480 לפסה"נ עד 431 לפסה"נ בקצרה ובאופן שטחי, תוך התחשבות מעטה לרצף הכרונולוגי.
* "פורוניס" (אנ') (*Phoronis*): חיבור גנאלוגי בעיקר, עם ציונים קצרים של אירועים מתקופתו של פורונאוס (אנ'), מלך קדמון בפלופונסוס.
* "טרויקה" (*Troica)* ו"פרסיקה" (*Persica)*: היסטוריות של טרויה ופרס.
* "אטלנטיס" (*Atlantis)* או "אטלנטיאס" (*Atlantias*): על בתו של הטיטאן אטלס. ייתכן שחלק מהטקסט שלו הגיע משיר אפי שקרל רוברט (אנ') כינה "אטלנטיס", שחלק ממנו עשוי להיות פפירוס אוקסירינכוס (אנ') 11, 1359.

יצירתו כוללת את האזכור הראשון של הייסוד האגדי של רומא על ידי הטרויאנים; הוא כותב שהעיר נוסדה על ידי איניאס כאשר התלווה אל אודיסאוס במסעותיו דרך לאטיום. הוא גם תמך ברעיון שקבוצה נכנסת של פלסגים עומדת מאחורי מקורות האטרוסקים. רעיון זה, מתוך "פורוניס", השפיע על ההיסטוריון דיוניסיוס מהליקרנסוס (המאה ה-1 לפסה"נ), שמצטט אותו כמקור (א, 28).

לקריאה נוספת
------------

* פרגמנטים ב- Karl Wilhelm Ludwig Müller, *Fragmenta Historicorum Graecorum*, Volume I Volume IV (1841).
* G. Ottone - A. Filoni, *Hellanikos of Lesbos (1782)*, in *Die Fragmente der Griechischen Historiker Continued*. Part IV E. *Paradoxography and Antiquities*. IV 2. Antiquities, vol.1, ed. by D. Engels - S. Schorn. גרסה מקוונת בבריל

קישורים חיצוניים
----------------

* הפרגמנטים של הלאניקוס ב- *Die Fragmente der griechischen Historiker* של פליקס יעקובי
* הפרגמנטים של הלאניקוס ב- New Jacoby *של* בריל, עם תרגום ופרשנות לאנגלית
* תעתיק של "אטלנטיס" מפפירוס אוקסירינכוס 1084 (ויקישיתוף)
* תעתיק של "אטלנטיס" מפפירוס אוקסירינכוס 1084 (קטלוג הפפירוסים)